**Upravnopravni poslovi diplomatsko - konzularnih predstavništava**

**Prof.dr. Zenaid Đelmo**

Fakultet za kriminalistiku, kriminologiju i sigurnosne studije Univerziteta u Sarajevu

*Email: zdelmo@fknbih.edu*

***Sažetak:*** *Da bi država mogla biti predstavljena u međunarodnoj zajednici ona mora biti međunarodno priznata. U većini država operacionalizaciju vanjskih poslova vodi resor za vanjske poslove, tj. ministarstvo vanjskih poslova. Uloga tog ministarstva je da daje upute i naloge svojim diplomatsko - konzularnim predstavnicima, prati njihovu djelatnost, te predstavlja vezu između diplomatskih predstavnika, vlade i poglavara države. Države predstavljaju i zastupaju stalni i privremeni predstavnici. Vezano za to, uspostavljen je sistem pravnih normi, međunarodnog i nacionalnog karaktera, koje regulišu međusobno predstavljanje država, tj. uspostavljanje stalnih i privremenih diplomatskih misija, kao i njihova prava i dužnosti. Upravnopravni poslovi su jedna od najprioritetnijih djelatnosti diplomatsko - konzularnih predstavništava. Izdavanje mjerodavnih isprava iz raznih statusnih i drugih oblasti, kao i vođenje velikog broja postupaka koji su inače u nadležnosti organa u državi koja šalje, te donošenje određenih odluka, posebno u onim državama prijema u kojima postoji veliki broj državljana države koja šalje, doveli su do toga da su upravnopravni poslovi jedan od najvažnijih elemenata kojem se posvećuje velika pažnja tokom planiranja, uspostave i upotrebe diplomatsko - konzularnog predstavništva na određenom području.*

***Ključne riječi:*** *diplomatsko pravo, diplomatsko - konzularno predstavništvo, diplomatske funkcije, konzularne funkcije, nadležnost.*

**UVOD**

Svijet je danas podijeljen na države različitog društveno - političkog uređenja, koje se nalaze na većem ili manjem geografskom prostoru. Izvan njihovih teritorija ne postoji zakon obavezan za sve zemlje. Zbog toga od svake države zasebno zavisi koliko će svojim međunarodnim djelovanjem pridonijeti općem miru i skladu. Države su dužne u međunarodnim odnosima poštovati neka općeprihvaćena načela. Ta temeljna načela su uzdržavanje od prijetnje silom ili njene upotrebe, nemiješanje u unutrašnje poslove trećih država, međunarodna saradnja, poštovanje načela ravnopravnosti i samoodređenja naroda, suverene jednakosti naroda, suverene jednakosti država, itd. Zadatak diplomatije, odnosno stalnih i povremenih diplomatsko - konzularnih predstavništva jeste usaglašavanje različitih politika i interesa u međunarodnim odnosima. Diplomatsko - konzularna predstavništva, radeći kao tim, osiguravaju sve potrebne informacije i veze među vladama, ali i između vlada i međunarodnih organizacija, te građana države imenovanja u državi prijema. Diplomati nisu samo vjerni tumači politike svojih vlada u državi prijema, nego i informatori svojih vlada kako bi one mogle voditi odgovarajuću vanjsku politiku. Svakako, obavljanje tih poslova zahtijeva odgovarajući red i poštovanje opće prihvaćenih međunarodnih normi.

**Diplomatsko pravo**

Proučavanjem historije diplomatskog i konzularnog prava, može se konstatovati da ta historija i nije toliko duga kao što je to slučaj sa historijom diplomatskih odnosa i konzulata.[[1]](#footnote-2) Prije nego što su države bile uspostavljene, u savremenom smislu te riječi, postojali su izaslanici određenih zajednica (plemena) koji su se ponašali na određeni način, tj. obavljali su svoje poslove po pravilima koja su bila utvrđena od strane poglavara njihovih zajednica. Te zajednice su imale svoje glasnike koji su u ime njih pregovarali o raznim vrstama udruživanja, ili su objavljivali rat ali i pregovarali o miru. Tek nakon uspostavljanja država i svijesti o međusobnim odnosima tih država javlja se diplomatsko pravo. Diplomatsko pravo (engl. diplomatic law, franc. droit diplomatique) predstavlja skup svih odredbi međunarodnog prava koje se odnose na prava i dužnosti država u vezi sa diplomatskim odnosima, funkcijama i privilegijama i imunitetima diplomatskih predstavništava i diplomatskog osoblja, kao i drugih članova diplomatskog predstavništva.[[2]](#footnote-3) Ono uključuje stalna i privremena diplomatsko - konzularna predstavništva, te specijalne misije i misije kod određenih međunarodnih organizacija. Navedeno pravo je kodificirano Bečkom konvencijom o diplomatskim odnosima, koja je usvojena na Konferenciji [Ujedinjenih naroda](http://hr.wikipedia.org/wiki/Ujedinjeni_narodi) [14. aprila](http://hr.wikipedia.org/wiki/14._travnja) [1961.](http://hr.wikipedia.org/wiki/1961.) godine. Prije ove konvencije diplomatsko pravo je bilo dio međunarodnog općeg običajnog prava. U Konvenciji su sadržane odredbe o pravima i obavezama države prijema i države imenovanja u pogledu stalnih diplomatskih misija bilateralnog karaktera, imuniteta i privilegija članova diplomtaske misije, administrativnog i tehničkog osoblja. Osim Bečke konvencije o diplomatskim odnosima, potrebno je spomenuti i Bečku konvenciju o konzularnim odnosima, koja je usvojena 1963. godine. Spomenutom Konvencijom je definisan najveći dio pitanja koja, su do tada bila rješavana bilateralnim sporazumima u pogledu karijernih i počasnih konzula, njihovih predstavništava, prava i obaveza države prijema i države imenovanja, statusa konzularnih funkcionera i konzularnih službenika. Pored navedenih, izvori diplomatskog prava su i Konvencija o specijalnim misijama iz 1969. godine, bilateralni međunarodni ugovori, posebno običajno međunarodno pravo (na primjer ono između zemalja Latinske amerike), ali i opće običajno međunarodno pravo koje vrijedi za pitanja koja nisu uređena konvencijama i bilateralnim ugovorima (dijelovi diplomatskog protokola).

Pod diplomatskim pravom u širem smislu podrazumijevaju se i propisi nacionalnog zakonodavstva pojedine države, koji uređuju djelatnost vanjskog zastupanja države (kao što je to u Bosni i Hercegovini Ustav Bosne i Hercegovine, a prije svega Zakon o vanjskim poslovima).

**Uspostavljanje diplomatskih odnosa**

Pod diplomatskim odnosima se podrazumijevaju službeni odnosi između država, posebno odnosi koji uključuju međusobno uspostavljanje diplomatskih predstavništava, odnosno međusobno akreditovanje šefova diplomatskih predstavništava. Pri tome treba razlikovati uspostavljanje diplomatskih odnosa od uspostavljanja diplomatskih predstavništava između određenih država, jer diplomatski odnosi mogu postojati iako između određenih država nisu uspostavljena stalna diplomatska predstavništva.[[3]](#footnote-4) Tek kada se uspostave diplomatska predstavništva onda se može govoriti o stalnim diplomatskim odnosima između dvije države.

Države se moraju uzajamno priznati prije nego što se uspostave diplomatski odnosi između tih država. Ne postoji međunarodno pravna obaveza za neku državu da prizna drugu državu. Dakle, uspostavljanje diplomatskih odnosa samo po sebi predstavlja čin priznavanja određene države. To priznanje ne nestaje nakon prekida diplomatskih donosa.

Da bi se diplomatski odnosi između država uspostavili, a time i diplomatska predstavništva, države moraju imati međunarodnopravni subjektivitet koji obuhvata i aktivno i pasivno pravo poslanstva. To znači da država mora imati pravo otvaranja svog diplomatskog predstavništva u državi prijema, kao i pravo prijema diplomatskog predstavništva države imenovanja u svojoj državi, tj. državi prijema. Dakle, svaka država, koja je suverena, nezavisna i priznata, ima pravo aktivnog i pasivnog prava poslanstva. U posljednje vrijeme takvo pravo imaju i velike međunarodne organizacije. Države imaju pravo da same donose odluku o uspostavljanju, prekidu i obnovi diplomatskih odnosa.

**Diplomatske i konzularne funkcije**

Za razliku od novijeg doba kada se u okviru diplomatske misije nalazi i konzularna služba, nekada su konzuli u nekim zemljama obavljali diplomatske funkcije. Ali imajući u vidu sve njihove funkcije, ne smije se ignorisati bitna razlika između diplomatskih i konzularnih predstavnika. Ova oblast je veoma uspješno regulisana Bečkom konvencijom o konzularnim odnosima iz 1963. godine.

Funkcije diplomatskog predstavništva su:

* predstavljanje države koja akreditira kod države kod koje se akreditira,
* zaštita u državi kod koje se akreditira interesa države koja akreditira i njenih državljana u granicama koje dozvoljava međunarodno pravo,
* pregovaranje s vladom države kod koje se akreditira,
* obavještavanje svim dozvoljenim sredstvima o uslovima i razvoju događaja u državi kod koje se akreditira i podnošenje izvještaja o tome vladi države koja akreditira i
* unaprijeđenje prijateljskih odnosa i razvoj privrednih, kulturnih i naučnih odnosa između države koja akreditira i države kod koje se akreditira.[[4]](#footnote-5)

Ono što se naglašava jeste da se ni jedna od spomenutih odredba ne može tumačiti kao zabrana obavljanja konzularnih funkcija.

Ukoliko bi analizirali konzularne funkcije zaključili bi smo da su one mnogobrojne i raznovrsne i da bi se iz tog razloga lakše mogla napraviti lista funkcija koje ne pripadaju konzulima, nego jedna pozitivna lista. Dalje, interesantna je i činjenica da je State Department u julu 1955. godine izdao jednu brošuru namijenjenu široj publici o američkom konzulu i njegovim funkcijama, kako bi informisao američki narod o vrsti pomoći i zaštite koju mogu dobiti kada se ne nalaze na teritoriji Sjedinjenih Američkih Država. S obzirom na mnogobrojnost funkcija, brošura počinje prvo negativnom listom odnosno poslovima kojima se konzul ne bavi (ne razmjenjuje novac, ne prodaje američke proizvode, ne obezbjeđuje fondove za američke građane u besparici, ne potvrđuje patentna prava pronalazačima, ne sponzoriše šou programe, ne podržava nove filozofije, ne organizuje svadbene svečanosti i sl.).[[5]](#footnote-6)

Ipak, konzularne funkcije se mogu podijeliti na nekoliko osnovnih vrsta, a neke od njih su generalne konzularne funkcije, konzularna zaštita svojih državljana u državi prijema, ekonomske funkcije, kulturno - naučne funkcije, te upravnopravne funkcije ili kako se u nekim zemljama nazivaju administrativne funkcije. Bečka konvencija o konzularnim odnosima navodi konzularne funkcije koje se sastoje u:

* zaštiti prava i interesa građana, fizičkih i pravnih lica, u granicama koje dopušta međunarodno pravo;
* pomaganju razvoja trgovinskih, ekonomskih, kulturnih i naučnih odnosa između države imenovanja i države prijema i unaprijeđenje na svaki drugi način, prijateljskih odnosa među njima u okviru odredaba ove konvencije;
* obavještavanju svim dopuštenim sredstvima, o uslovima i razvoju trgovinskog, privrednog, naučnog i kulturnog života države prijema, podnošenju izvještaja o ovome državi imenovanja i davanju obavještenja zainteresovanima;
* izdavanju pasoša i putnih isprava državljanima države imenovanja, kao i viza i drugih odgovarajućih dokumenata licima koja žele da putuju u državi imenovanja;
* pružanju pomoći i potpore državljanima, fizičkim i pravnim licimna države imenovanja;
* djelovanju u svojstvu javnog bilježnika i službenika građanskih stanja i vršenje sličnih funkcija, kao i vršenja izvjesnih funkcija administrativne prirode, ukoliko se tome ne protive zakoni i propisi države prijema;
* zaštiti interesa državljana države imenovanja, fizičkih i pravnih lica u pogledu nasljeđivanja na teritoriji države prijema u skladu sa zakonima i propisima države prijema;
* zaštiti u granicama određenim zakonima i propisima države prijema, interesa maloljetnih i poslovno nesposobnih lica, državljana države imenovanja, posebno u slučajevima kada se za njih zahtijeva ustanovljenje strateljstva;
* zastupanju državljana države imenovanja ili preduzimanje mjera za obezbjeđenje odgovarajućeg zastupanja pred sudovima ili drugim organima države prijema kako bi se tražilo u skladu sa zakonima i propisima države prijema usvajanje privremenih mjera radi očuvanja prava i interesa tih državljanja u slučajevima kada ovi, zbog odsutnosti ili iz drugih razloga ne mogu blagovremeno braniti svoja prava i interese;
* dostavljanju sudskih i vansudskih akata ili izvršavanje zamolnica u skladu sa međunarodnim sporazumima na snazi ili, ukoliko takvi sporazumi ne postoje na svaki drugi način koji je u saglasnosti sa zakonima i propisima države prijema;
* vršenju prava kontrole i inspekcije, predviđenih zakonima i propisima države imenovanja, nad pomorskim i riječnim brodovima koji imaju nacionalnost države imenovanja, nad avionima upisanim u toj državi kao i nad njihovom posadom.
* pružanju pomoći brodovima, lađama i avionima i njihovoj posadi; primanje izjava o putovanju ovih brodova i lađa, ispitivanju i viziranju brodskih papira i ne dirajući u nadležnost organa države prijema u vršenju anketa povodom incidenata nastalih za vrijeme njihovog puta i rješavanje svih sporova između narednika broda, oficira i mornara, ukoliko ih na to ovlašćuju zakoni i propisi države imenovanja i
* vršenju svih drugih funkcija koje država imenovanja povjeri konzulatu, ako je zakoni i propisi države prijema ne zabranjuju, ili kojima se država prijema ne protivi ili koje su spomenute u međunarodnim sporazumima na snazi između države imenovanja i države prijema.[[6]](#footnote-7)

Ono što je važno istaći, a što se navodi i u odredbama Konvencije, jeste to da obavljanje pojedinih funkcija mora biti u skladu sa pravnim poretkom države prijema. To znači da članovi konzlarne službe moraju biti osposobljeni za obavljanje tih poslova ne samo kada su u pitanju odredbe međunarodnog prava i pravnog sistema države imenovanja, nego moraju poznavati i zakone i propise države prijema.

**Upravnopravni poslovi diplomatkso konzularnih predstavništava**

**Državljanstvo**

Državljanstvo je utvrđeno ustavnim i upravnim pravom. Njegova pravila određuju sticanje i gubitak državljanstva, kao i sva ostala pitanja vezana za državljanstvo. Lice na osnovu činjenice da ima državljanstvo, samim tim ima i prava i obaveze prema državi čije državljanstvo ima. S druge strane, država ima pravo da takva lica štiti u skladu sa odredbama međunarodnog prava. Iako je državljanstvo ustanova unutrašnjeg prava, međunarodno pravo postavlja okvire koje unutrašnje pravo ne smije preći jer bi time bile prekršene međunarodnopravne obaveze države i učinjen međunarodni delikt.[[7]](#footnote-8)

Države pružaju zaštitu svojim državljanima u inostranstvu preko svojih diplomatsko - konzularnih predstavništava, tj. preko konzularnih službi koje se nalaze u sastavu DKP-a. Dakle, diplomatsko-konzularno predstavništvo mora veoma dobro poznavati pravna pravila koja se odnose na pitanje državljanstva, kako u državi imenovanja tako i u državi prijema. Ustav Bosne i Hercegovine u članu 7. stav e) određuje da državljanin Bosne i Hercegovine u inostranstvu uživa zaštitu Bosne i Hercgovine.[[8]](#footnote-9)

Većina država uređuje pitanje sticanja državljanstva najčešće porijeklom, naturalizacijom ili na osnovu međunarodnog ugovora. Tako se i državljanstvo Bosne i Hercegovine stiče porijeklom, rođenjem na teritoriji Bosne i Hercegovine, usvajanjem, putem naturalizacije i putem međunarodnog sporazuma.[[9]](#footnote-10) Državljanstvo Bosne i Hercegovine dijete stiče porijeklom ako su njegova oba roditelja državljani Bosne i Hercegovine u trenutku rođenja, bez obzira u kojoj državi se dijete rodilo. Također, dijete stiče državljanstvo Bosne i Hercegovine ako je jedan roditelj bio državljanin Bosne i Hercegovine u vrijeme djetetovog rođenja, a dijete je rođeno u inostranstvu, ako bi ono inače bilo bez državljanstva. Prema Zakonu o državljanstvu Bosne i Hercegovine[[10]](#footnote-11), državljanstvo Bosne i Hercegovine steći će i dijete koje je rođeno u inostranstvu, a čiji je jedan roditelj bio državljanin Bosne i Hercegovine u vrijeme djetetovog rođenja, pod uslovom da do vremena kada napuni 23. godine dijete bude registrovano u svrhu evidentiranja bosanskohercegovačkih državljana kod kompetentnih vlasti u zemlji ili inostranstvu (u diplomatsko - konzularnom predstavništvu) i da ima stalno mjesto boravka na teritoriji zemlje.

 Kako je već rečeno, državljanstvo se stiče i putem međunarodnih ugovora, a sadržaj tih ugovora određuje uslove i način sticanja. Kao razlog različitih načina sticanja državljanstva, te zbog velikih migracija, sve je veća pojava dvojnih državljanstava. U novije vrijeme države prema svojim državljanima, bez obzira na one koji imaju dvojno ili višestruko državljanstvo, postupaju na isti način, jer ih tretiraju kao isključivo svoje državljane. Ipak, zbog sve većeg kretanja ljudi i pojave dvojnog državljanstva, neke države nastoje posebnim unutrašnjim propisima i međunarodnim sporazumima detaljnije urediti ovu oblast.[[11]](#footnote-12)

Državljanstvo Bosne i Hercegovine prestaje po sili zakona, odricanjem, otpustom, oduzimanjem i međunarodnim sporazumom.[[12]](#footnote-13) Po sili zakona prestaje dobrovoljnim sticanjem drugog državljanstva, ukoliko se ne određuje drugačije bilateralnim sporazumom zaključenim između Bosne i Hercegovine i te države, a koji je odobrila Parlamentarana skupština u skladu sa članom IV 4. d) Ustava. Kada je u pitanju odricanje državljanstva, građanin koji je napunio 18. godina, koji živi u inostranstvu i ima državljanstvo druge države, ili mu je zagarantovano sticanje državljanstva druge države, ima pravo da se odrekne državljanstva Bosne i Hercegovine. Također, djetetu koje živi u inostranstvu i ima državljanstvo druge države ili mu je isto zagarantovano, prestaje državljanstvo Bosne i Hercegovine odricanjem na zahtjev oba roditelja kojima je državljanstvo Bosne i Hercegovine prestalo odricanjem, ili na zahtjev jednog roditelja kojem je državljanstvo prestalo odricanjem, ako je drugi roditelj mrtav ili je izgubio roditeljsko pravo ili je stranac ili lice bez državljanstva ili na zahtjev usvojioca ako mu je prestalo državljanstvo Bosne i Hercegovine odricanjem i odnos između usvojioca i usvojenog djeteta je odnos potpunog usvojenja. Ako je dijete starije od 14. godina, zahtijeva se njegov pristanak.[[13]](#footnote-14)

Molba za sticanje ili prestanak državljanstva Bosne i Hercegovine mora se neposredno podnijeti vlastima u zemlji ili ako podnosilac živi u inostranstvu, putem diplomatsko - konzularnog predstavništva BiH.[[14]](#footnote-15) Kada diplomatsko - konzularno predstavništvo zaprimi molbu mora voditi računa o tome da je molba obrazložena i da sadrži sve relevantne podatke, da je sva dokumentacija uredna, da je molba podnijeta u skladu sa propisima, te da su naplaćene konzularne takse. Tada se kompletan spis dostavlja Ministarstvu civilnih poslova Bosne i Hercegovine i nadležnim vlastima entiteta, zavisno od vrste molbe. Nadležni organi moraju riješiti molbu u zakonski određenom roku od dana prijema molbe. Odluke o odbijanju molbe za sticanje ili prestanak državljanstva moraju sadržavati razloge u pisanoj formi. Protiv odluke se može pokrenuti upravni spor. Evidencija o državljanstvu se vodi u matičnom uredu prema mjestu rođenja osobe, a ako je osoba rođena u inostranstvu vodi se prema mjestu prebivališta u Bosni i Hercegovini. Državljanstvo se dokazuje pasošem ili ličnom kartom.

**Putne isprave i vize**

Putna isprava je javni dokument o identitetu i državljanstvu lica koji izdaje država svojim državljanima. Član 5. već spomenute Bečke konvencije o konzularnim odnosima navodi da je jedna od konzularnih funkcija izdavanje putnih isprava državljanima države imenovanja. Također, diplomatsko - konzularno predstavništvo može izdati putni list. Putni list je privremena putna isprava koja se izdaje državljaninu države imenovanja koji boravi u inostranstvu bez putne isprave radi njegovog povratka u zemlju. Zahtjev za izdavanje putne isprave se podnosi na za to propisanom obrascu, s tim da za maloljetne osobe zahtjev podnosi jedan od roditelja ili zakonski zastupnik. Uz zahtjev se prilažu isprave o identitetu i državljanstvu, fotografija, stari pasoš, te druga dokumentacija ako je potrebno. Svaki građanin je dužan prijaviti nestanak putne isprave ili pronalaženje putne isprave najbližem diplomatsko - konzularnom predstavništvu, ako je putna isprava nestala ili je pronađena u inostranstvu. Diplomatsko - konzularno predstavništvo se, osim poslova koji se odnose na putne isprave svojih državljana, često susreće i sa stranim putnim ispravama u postupcima koji se vode na primjer tokom izdavanja viza. Strana putna isprava je pasoš, zajednički pasoš, diplomatski pasoš, službeni pasoš, te druge vrste isprava koje su priznate međunarodnim ugovorom. Te strane putne isprave izdaje država čiji je državljanin nosilac te isprave. Stranac može boraviti na teritoriji Bosne i Hercegovine, samo sa važećom stranom putnom ispravom i izdatom vizom ako je ona potrebna.

Viza je dozvola kojom se dopušta ulazak i boravak na teritoriji, kao i prelazak preko teritorije Bosne i Hercegovine u ograničenom vremenskom roku. Vize izdaju diplomatsko - konzularna predstavništva. Stranac zahtjev za izdavanje vize podnosi u nadležnom diplomatsko - konzularnom predstavništvu Bosne i Hercegovine, prema mjestu svog boravišta u inostranstvu. Ako stranac nije državljanin države u kojoj podnosi zahtjev, mora dokazati da ima odobren boravak u toj ili drugoj državi/oblasti iz konzularnog područja nadležnog diplomatsko - konzularnog predstavništva.

**Porodično - pravna građa**

Diplomatsko - konzularna predstavništva se vrlo često tokom obavljanja konzularnih funkcija susreću sa poslovima iz porodične građe, prije svega poslovima koji se odnose na sklapanje brakova, odnosima između roditelja i djece, te imovinskim pitanjima i pitanjima usvojenja i starateljstva. Jedna od upravnopravnih funkcija diplomatsko - konzularnih predstavništava je pružanje pomoći vezane za sklapanje i zaštitu braka, te određenih isprava koje iz toga proizilaze.

Pravilo je da se brak sklapa u skladu sa postupkom koji je određen zakonima države prijema. To znači da supružnici (budući) mogu sklopiti brak pred organima države prijema. Pored takvog načina sklapanja braka u nekim državama je moguće sklopiti brak i pred diplomatsko - konzularnim predstavništvom države čije državljanstvo imaju supružnici. To se može dogoditi samo u slučaju da je to u skladu sa zakonima i propisima države prijema, te da su oba supružnika državljani Bosne i Hercegovine. Dakle, ni jedan supružnik ne smije imati strano državljanstvo, a diplomatsko - konzularno predstavništvo mora biti ovlašteno za sklapanje brakova, na osnovu međunarodnog ugovora između države imenovanja i države prijema.

U interesu društvene zajednice je izdržavanje između roditelja i djece, kao i bračnih i vanbračnih supružnika. To je i zakonska dužnost i pravo. Postoji jako puno slučajeva u kojima se osoba koja mora plaćati izdržavanje nalazi u inostranstvu i izbjegava plaćati svoje obaveze po pitanju izdržavanja. Na osnovu međunarodnih ugovora i unutrašnjeg zakonodavstva većine država, postoji zakonski put i način za naplatu takve obaveze od osobe koja s enalazi u inostranstvu. Ako je država prijema potpisnica Konvencije o ostvarenju alimentacijskih zahtjeva u inostranstvu,[[15]](#footnote-16) tada u skladu sa ovom Konvencijom, svaka država potpisnica određuje svoje tijelo koje upućuje i kojem se upućuju alimentacijski zahtjevi. Zahtjev podnosi roditelj ili staratelj djeteta protiv roditelja koji se nalazi u inostranstvu, a izbjegava plaćati izdržavanje za dijete. S druge strane, ako država prijema nije potpisnica gore navedene Konvencije, tada se zahtjevi za izdržavanje ostvaruju preko diplomatsko - konzularnog predstavništva na čijem se području nalazi dužnik.

 Bečka konvencija o konzularnim odnosima navodi i jednu od osnovnih funkcija, a to je zaštita interesa države imenovanja, njenih fizičkih i pravnih osoba, u slučaju nasljeđivanja na teritoriji države prijema, u skladu sa zakonima države prijema. Diplomatsko - konzularna predstavništva su dužna da obavljaju poslove koji se odnose na nasljeđivanja i ostavine svojih državljana na teritoriji države prijema.

Nadležni organi države prijema dužni su obavijestiti diplomatsko - konzularno predstavništvo države imenovanja o smrti državljanina države imenovanja. Diplomatsko-konzularno predstavništvo treba o smrti obavijestiti porodicu ili nasljednike umrle osobe, radi organizacije ukopa, te mogućeg prenosa u državu imenovanja. Ono izdaje sprovodnicu za prenos ostataka umrle osobe. Lice koje podnosi zahtjev za prenos posmrtnih ostataka, uz zahtjev prilaže sve podatke o umrloj osobi, uzroku smrti te ostalim važnim činjenicama, a mora priložiti i pasoš umrlog lica ili neki drugi dokument kojim će se dokazati identitet i državljanstvo umrlog. Ostavina nastupa u momentu kada je prestao pravni subjektivitet neke osobe. Naslijediti se može sve osim onoga za šta je određeno da nije nasljedivo. Ostavinu čine sva prava i obaveze umrle osobe koja je imala u trenutku smrti. Mnogo važna činjenica je da službenici diplomatsko - konzularnog predstavništva, koji se bave ovim pitanjima, moraju jako dobro poznavati zakone i propise države prijema o nasljeđivanju.

**Hapšenja vlastitih državljana i ekstradicija**

Diplomatsko-konzularno predstavništvo je dužno, u skladu sa Bečkom konvencijom o konzularnim odnosima pružiti pomoć i zaštitu svom državljaninu koji je lišen slobode u državi prijema. Ta pomoć se ogleda u sprečavanju diskriminacije u postupanju, te osiguranju uslova koji omogućuju da se prema uhapšenoj osobi zakonito postupa. Istom Konvencijom se propisuje da službenici diplomatsko-konzularnog predstavništva i državljani države imenovanja imaju slobodu međusobnog kontaktiranja i komuniciranja.[[16]](#footnote-17) U slučaju da uhapšena osoba to zatraži, nadležni organ države prijema mora obavijestiti nadležno diplomatsko - konzularno predstavništvo države imenovanja o tome da je njegov državljanin uhapšen, pritvoren ili na neki drugi način zadržan. S druge strane, nadležni organi države prijema su dužni obavijestiti uhapšenu osobu o njenim takvim pravima.

Ekstradicija je postupak za izručenje osumnjičenih, odnosno optuženih i osuđenih osoba u nadležnost stranih pravosuđa i iz nadležnosti stranih pravosuđa. Ona predstavlja jedan od najznačajnih i najstarijih oblika međunarodne krivičnopravne pomoći i vrši se u cilju vođenja krivičnog postupka protiv ekstradiranog lica ili u cilju izvršenja kazne nad njim. Razlikuje se aktivna ekstradicija, tj kada se od neke države traži ekstradicija i pasivna ekstradicija kada domaća država odobrava ekstradiciju. Komunikacija između zainteresiranih država se obavlja diplomatskim putem, a molba za ekstradiciju mora biti napravljena na jeziku države od koje se ekstradicija trazi. Države u pravilu ne izručuju osobe koje su na njihovom području počinile krivično djelo, bez obzira na njihovo državljanstvo. Prema načelu teritorijalne suverenosti smatra se da svaka država ima puno pravo postupanja i kažnavanja počinilaca krivičnih djela koja su počinjena na njenoj teritoriji.

**Ostale funkcije konzularnih predstavništva**

Bečka konvencija o konzularnim odnosima navodi da je jedna od funkcija konzularnog predstavništva i obavljanje poslova u svojstvu javnog bilježnika i matičara, ako je to u skladu sa zakonima države prijema. To podrazumijeva da je potrebno utvrditi bilateralnu regulativu sa državom prijema. Diplomatsko - konzularna predstavništva obavljaju funkcije notara, za pitanja koja su im data u nadležnost, u skladu sa funkcijama koje ima notar u državi imenovanja. Kada se obavljaju funkcije notara, potrebno je prije svega utvrditi identitet i poslovnu sposobnost stranaka. Oporuka je izjava posljednje volje kojom oporučilac raspolaže svojom imovinom, pod uslovom da je napunio 16. godina života i da je sposoban za rasuživanje.[[17]](#footnote-18) Konzularni službenik može sastavljati oporuku svojim vlastitim državljanima u inostranstvu. U diplomatsko - konzularnom predstavništvu se sastavljaju ili ovjeravaju i razne druge izjave stranaka. To podrazumijeva nasljedničke izjave, kada stranka daje izjavu o prihvatanju ili neprihvatanju nasljedstva, zatim punomoći kojom davalac punomoći opunomoćuje određenu osobu da u njegovo ime poduzima određene pravne radnje i poslove.

Diplomatsko - konzularno predstavništvo, kao jednu od svojih funkcija, obavlja i funkciju i poslove ovjeravanja potpisa i rukopisa, prepisa i prevoda isprava. Za to je potrebno da osoba čiji se potpis ovjerava, lično dođe u diplomatsko - konzularno predstavništvo i uz utvrđivanje identiteta potpiše datu ispravu. Javna isprava koja se podnosi stranom organu mora biti prevedena na službeni jezik te strane države. Prevod takve isprave obavlja ovlašteni tumač države koja je izdala tu javnu ispravu.

 Bilateralni ugovori o pravnoj pomoći između država uređuju pitanja međusobnog priznavanja određenih isprava o ličnim statusima fizičkih lica. Ta pitanja takože uređuje i Pariška konvencija o izdavanju određenih izvoda iz matičnih knjiga namijenjenih inostranstvi iz 1956. godine.[[18]](#footnote-19) Da bi se olakšao međunarodni promet javnih isprava, sklopljena je i Bečka konvencija o izdavanju izvoda iz matičnih knjiga na više jezika.[[19]](#footnote-20)

U skladu sa Bečkom konvencijom o diplomatskim odnosima, a prema zahtjevu stranke, te u skladu sa zakonima i propisima države prijema, diplomatsko - konzularna predstavništva izdaju razna uvjerenja o podacima koje vode u službenim evidencijama, ali i o drugim činjenicama o kojima ne vode službenu evidenciju. Uvjerenje o podacima o kojima diplomatsko-konzularno predstavništvo vodi službenu evidenciju izdaje se u skladu sa podacima iz te evidencije, a takvo uvjerenje ima svojstvo javne isprave.

**ZAKLJUČAK**

 Iz svega navedenog, nedvosmisleno se nameće zaključak da su poslovi diplomatsko - konzularnih predstavništava veoma važni i za državu imenovanja, ali i za državljane države imenovanja koji žive u inostranstvu. Često se kaže da je diplomatska služba jedne države njen izlog prema svijetu. Iako se u današnjem svijetu mogu lako razaznati različiti stilovi („škole“) u diplomatiji (SAD, Njemačka, Velika Britanija), moguće je izvući neke karakteristike koje su zajedničke za sve zemlje. Te karakteristike su da je diplomatija elitna profesija za koju su potrebne određene predispozicije, zatim da diplomata mora imati neupitnu lojalnost svojoj državi i biti izuzetno motiviran, vrlo dobro osposobljen u stručnom smislu, mora posjedovati jake natprosječne moralne osobine, emotivnu inteligenciju, karizmu (od neprijatelja stvoriti prijatelja).

Pored svega navedenog neophodan je i izuzetno visok nivo opće kulture, s obzirom na to da se misija obavlja u multikulturalnoj sredini, a nivo opće kulture uslovljava i visok nivo tolerantnosti i razumijevanja, elokvenciju, pismenost i inicijativnost, konstantno obrazovanje i informiranost.

Ono što se ni u kom slučaju ne treba zanemariti, a što predstavlja veoma važnu komponentu uspješnosti u zaštiti prava i interesa građana države imenovanja, jeste edukacija vlastitih državljana o pravima na zaštitu koju uživaju u državama u kojima ih je zatekla određena situacija, a koja im pruža diplomatsko - konzularno predstavništvo. Vjerujemo da niko ne želi neprijatnosti kad putuje u inostranstvo, te je i iz toga razloga važno znati da mu u svakoj prilici na raspolaganju stoje diplomatsko - konzularna predstavništva za rješavanje situacija koje sam ne može riješiti. Iz tih razloga velika pažnja se mora posvetiti zaštiti prava i interesa građana, međunarodnom pravu, kako diplomatskom tako i konzularnom, te u tom kontekstu pokušati što više olakšati izvršenje ovih značajnih funkcija diplomatsko - konzularnih predstavništava.

**LITERATURA**

1. Đorđević, S., Mitić, M.: (2000) Diplomatsko i konzularno pravo, Beograd: Službeni list SRJ, str. 13.

Berković, S.: (2006) Diplomacija i diplomatska profesija. Dubrovnik: Urban - Media

Bečka konvencija o diplomatskim odnosima, od 18. aprila 1961. godine

The American Consul, Department of State publication 5893, Department and Foreign Service 1955.,

Ibler, V.: (2008) Međunarodno pravo. Zbornik Zavoda za znanstveni i umjetnički rad Hrvatske akademije znanosti i umjetnosti u Splitu, sv.15.,

Ustav Bosne i Hercegovine, Sarajevo: Office of the High Representative (OHR)

Zakon o državljanstvu Bosne i Hercegovine (Službeni glasnik BiH” broj 4/97, 13/99, 41/02, 6/03, 14/03, 82/05, 43/09, 76/09, 87/13).,

Konvencija UN o ostvarenju alimentacijskih zahtjeva u inostranstvu je sklopljena 20. juna 1956. godine u New Yorku, pod okriljem UN-a.,

1. Degan, V.Đ.: (2000). Međunarodno pravo. Pravni fakultet Sveučilišta u Rijeci,
2. Feltham, R.G.: (1993) Diplomatski priručnik - šesto izdanje. longman Group UK Limited,
3. Jazbec, M.: (1998) The Establishing of the Diplomatic Structures of New Small State. Ljubljana: Theory and Practice 3.
1. Đorđević, S., Mitić, M.: (2000) Diplomatsko i konzularno pravo, Beograd: Službeni list SRJ, str. 13. [↑](#footnote-ref-2)
2. Berković, S.: (2006) Diplomacija i diplomatska profesija. Dubrovnik: Urban - Media [↑](#footnote-ref-3)
3. Ibid, str. 59., [↑](#footnote-ref-4)
4. Član 3, Bečka konvencija o diplomatskim odnosima, od 18. aprila 1961. godine [↑](#footnote-ref-5)
5. The American Consul, Department of State publication 5893, Department and Foreign Service 1955., [↑](#footnote-ref-6)
6. Član 5, Bečka konvencija o konzularnim odnosima, od 24. aprila 1963. godine, [↑](#footnote-ref-7)
7. Ibler, V.: (2008) Međunarodno pravo. Zbornik Zavoda za znanstveni i umjetnički rad Hrvatske akademije znanosti i umjetnosti u Splitu, sv.15., [↑](#footnote-ref-8)
8. Ustav Bosne i Hercegovine, Sarajevo: Office of the High Representative (OHR) [↑](#footnote-ref-9)
9. Član 5. Zakona o državljanstvu Bosne i Hercegovine (Službeni glasnik BiH” broj 4/97, 13/99, 41/02, 6/03, 14/03, 82/05, 43/09, 76/09, 87/13) [↑](#footnote-ref-10)
10. “Službeni glasnik BiH” broj 4/97, 13/99, 41/02, 6/03, 14/03, 82/05, 43/09, 76/09, 87/13 [↑](#footnote-ref-11)
11. Sve više država međusobno sklapa sporazume o dvojnom državljanstvu, tako je BiH sklopila sporazum sa Švedskom u kojem su obje države prihvatile dvojno državljanstvo, a pitanje vojne obaveze (koja je u to vrijeme postojala u BiH) uređena je u skladu s poglavljem VII Evropske konvencije o državljanstvu iz 1997. godine. [↑](#footnote-ref-12)
12. Član 15. Zakona o državljanstvu Bosne i Hercegovine, Ibid [↑](#footnote-ref-13)
13. Član 18. i 19. Ibid [↑](#footnote-ref-14)
14. Član 32. Ibid, [↑](#footnote-ref-15)
15. Konvencija UN o ostvarenju alimentacijskih zahtjeva u inostranstvu je sklopljena 20. juna 1956. godine u New Yorku, pod okriljem UN-a., [↑](#footnote-ref-16)
16. Član 36. Bečke konvencije o konzularnim odnosima [↑](#footnote-ref-17)
17. Zakon o nasljeđivanju ("Službeni list SRBiH", broj 7/80), koji se primjenjuje kao federalni zakon na osnovu člana IX.5. Ustava Federacije Bosne i Hercegovine. [↑](#footnote-ref-18)
18. Konvencija je potpisanaa u Parizu 27. septembra 1956. godine. Na osnovu sukcesije bivše Jugoslavije, BiH je njena članica, zajedno sa mnogim drugim evropskim državama. [↑](#footnote-ref-19)
19. Konvencija je potpisana u Beču 8. septembra 1976. godine, a stupila je na snagu 30. jula 1983. godine. [↑](#footnote-ref-20)